《解嘲》
宋代·张咏

我本高阳徒，平生意气凌清虚。
词锋即日未见试，壮年束手来词途。
蛟龙岂是池中物，风雨不夹狂不得。
五都年少莫相猜。鸾凤鸡犬非朋侪。
志士抱全节，愚下焉复知。
宁作鸾凤饥，不为鸡犬肥。
君不见淮阴汉将未逢时，市人颇解相轻欺。
又不闻宣尼孜孜救乱治，厄宋围陈亦何已。
往者尚有然，余生勿多耻。
休夸捷给饶声光，莫以柔滑胜刚方。
我爱前贤似松柏，肯随秋草凋寒霜。
道在康民致尧禹，岂要常徒论可否。
兴来转脚上青云，何必羸驴苦相侮。

作者简介：（946—1015）濮州鄄城人，字复之，号乖崖。太宗太平兴国五年进士。历太常博士、枢密直学士等职。出知益州，参与镇压李顺起事，对蜀民实行怀柔政策，恩威并用。真宗立，入拜御史中丞。又出知杭州、永兴军、益州、升州，所至有政绩。累进礼部尚书，上疏极论丁谓、王钦若大兴土木，致国库空虚，请斩之以谢天下。旋遭排挤出知陈州。卒谥忠定。平生以刚方自任，为政尚严猛，好慷慨大言。与寇准最善，每面折其过，虽贵不改。有《乖崖集》。